
AL

CAMEREI DEPUTAŢILOR

  

Vă înaintăm, alăturat, RAPORTUL COMUN asupra proiectului de Lege pentru modificarea art.1 alin.(3) din Ordonanța Guvernului nr. 80/2001 privind stabilirea unor normative de cheltuieli pentru autoritățile administrației publice și instituțiile publice, trimis Comisiei juridice, de disciplină şi imunităţi și Comisiei pentru administrație publică și amenajarea teritoriului, cu adresa nr. PL- x 521 din 7 noiembrie 2016 şi înregistrată cu nr. 4c-11/1242 din 8 noiembrie 2016, respectiv cu nr. 4c-6/517/2016.
     În raport cu obiectul şi conţinutul său, proiectul de lege face parte din categoria legilor ordinare.

                  PREŞEDINTE,                                            PREŞEDINTE,                                           

              Eugen NICOLICEA                                      Cristian BUICAN

RAPORT  COMUN

asupra proiectului de Lege pentru modificarea art.1 alin.(3) din Ordonanța Guvernului nr. 80/2001 privind stabilirea unor normative de cheltuieli pentru autoritățile administrației publice și instituțiile publice
(PLx.521/2016)

În conformitate cu prevederile art.95 din Regulamentul Camerei Deputaţilor, republicat, prin adresa nr. PLx.521 din 7 noiembrie 2016, Comisia juridică, de disciplină şi imunități şi Comisia pentru administrație publică și amenajarea teritoriului au fost sesizate spre dezbatere în fond cu proiectul de Lege pentru modificarea art.1 alin.(3) din Ordonanța Guvernului nr. 80/2001 privind stabilirea unor normative de cheltuieli pentru autoritățile administrației publice și instituțiile publice.
Potrivit dispoziţiilor art. 75 din Constituţia României, republicată, şi ale art.92, din Regulamentul Camerei Deputaţilor, republicat, Camera Deputaţilor este Cameră decizională. 

Consiliul Legislativ, prin avizul nr.697 din 13.07.2016, a avizat favorabil iniţiativa legislativă, cu observații și propuneri.

Guvernul României, prin punctul de vedere nr.1156/06.03.2017, nu susține inițiativa legislativă.

Senatul, în calitate de primă Cameră sesizată, a adoptat proiectul de lege, în şedinţa din 1 noiembrie 2016 , cu respectarea prevederilor art.76 alin (2) din Constituţia României, republicată.
Proiectul de lege are ca obiect de reglementare modificarea art.1 alin.(3) din Ordonanţa Guvernului nr.80/2001, privind stabilirea unor normative de cheltuieli pentru autoritățile administrației publice și instituțiile publice, aprobată cu modificări prin Legea nr.247/2002, cu modificările și completările ulterioare, în sensul includerii instituţiei Avocatului Poporului în categoria autorităţilor şi instituţiilor publice ale căror cheltuieli se stabilesc prin normative proprii.

Membrii Comisiei juridice, de disciplină şi imunităţi şi membrii Comisiei pentru administrație publică și amenajarea teritoriului au examinat proiectul de lege în şedinţe separate. 



Membrii Comisiei pentru administrație publică și amenajarea teritoriului au dezbătut iniţiativa legislativă în şedinţa din 21 februarie 2017. Din numărul total de 25 membri ai Comisiei pentru administrație publică și amenajarea teritoriului au participat la dezbateri 24 deputaţi. La dezbaterile care au avut loc a participat, în conformitate cu prevederile art.55 din Regulamentul Camerei Deputaţilor, republicat, doamna Mariana Dudaș, expert în cadrul Ministerului Finanțelor Publice.


Membrii Comisiei juridice, de disciplină şi imunităţi au dezbătut proiectul de lege în şedinţa din 2 mai 2017. 


La dezbateri au fost prezenţi deputaţi, membri ai Comisiei juridice, de disciplină şi imunităţi, conform listei de prezenţă.


În urma dezbaterilor, membrii celor două Comisii au hotărât, cu majoritate de voturi, respingerea proiectului de Lege pentru modificarea art.1 alin.(3) din Ordonanța Guvernului nr. 80/2001 privind stabilirea unor normative de cheltuieli pentru autoritățile administrației publice și instituțiile publice.

În raport cu obiectul şi conţinutul reglementării, proiectul de lege face parte din categoria legilor ordinare.

	     Consilier parlamentar,

